CELEX: 32019D0722
Language: bg
Date: 2019-04-30 00:00:00
Title: Решение (ЕС) 2019/722 на Комисията от 30 април 2019 година относно предложената гражданска инициатива под надслов „Спиране на търговията с израелските селища в окупираните палестински територии“ (нотифицирано под номер C(2019) 3305)

10.5.2019   
               
               
                  BG
               
               
                  Официален вестник на Европейския съюз
               
               
                  L 122/57
               
            
         РЕШЕНИЕ (ЕС) 2019/722 НА КОМИСИЯТА
         от 30 април 2019 година
         относно предложената гражданска инициатива под надслов „Спиране на търговията с израелските селища в окупираните палестински територии“
         
            
               (нотифицирано под номер C(2019) 3305)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Предметът на предложената гражданска инициатива под надслов „Спиране на търговията с израелските селища в окупираните палестински територии“ гласи: „За да не признава или съдейства за израелските нарушения на международното право и на правата на човека, ЕС е задължен да спре търговията с израелските селища, които колонизират окупираните палестински територии.“
                  
               
                     (2)
                  
                  
                     Целите на предложената гражданска инициатива са следните: „Европейската комисия има изключителна компетентност в областта на търговията. Като такава, и в светлината на задълженията си по силата на международното право да не признава или да съдейства за неправомерни действия на Израел в окупирана Палестина, Комисията трябва: 1. Официално да признае, че търговията с израелските селища е забранена както за ЕС като цяло, така и за всички държави членки. 2. Да приеме и изпълни регламент, с който да гарантира, че стоките и услугите с произход изцяло или частично от тези селища вече няма да влизат на европейския пазар.“
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     Правен акт, който обхваща предмета на предложената гражданска инициатива, може да бъде приет само на основата на член 215 от ДФЕС.
                  
               
                     (6)
                  
                  
                     При все това, предпоставка за това един правен акт да бъде приет на основата на член 215 от ДФЕС, е решение, прието съгласно глава 2 на дял V от Договора за Европейския съюз, в която се предвижда прекъсването или ограничаването, изцяло или частично, на икономическите и финансови отношения с въпросната трета държава. Комисията не разполага с правомощия да внася предложения за такова решение. При липса на съответно решение, прието съгласно глава 2 на дял V от Договора за Европейския съюз, Комисията не разполага с правомощия да представи предложение за правен акт, който да бъде приет въз основа на член 215 от ДФЕС.
                  
               
                     (7)
                  
                  
                     Поради тези причини предложената гражданска инициатива под надслов „Спиране на търговията с израелските селища в окупираните палестински територии“ попада по очевиден начин извън обхвата на правомощията на Комисията да представи предложение за правен акт на Съюза с цел изпълнение на Договорите по смисъла на член 4, параграф 2, буква б) от Регламента във връзка с член 2, точка 1 от него,
                  
               ПРИЕ НАСТОЯЩОТО РЕШЕНИЕ:
         
            Член 1
            Регистрацията на предложената гражданска инициатива под надслов „Спиране на търговията с израелските селища в окупираните палестински територии“ се отказва.
         
         
            Член 2
            Адресати на настоящото решение са организаторите (членовете на гражданския комитет) на предложената гражданска инициатива под надслов „Спиране на търговията с израелските селища в окупираните палестински територии“, представлявани от [личните данни са заличени след допитване до организаторите] в качеството им на лица за контакт.
         
         
            Съставено в Брюксел на 30 април 2019 година.
            
               
                  За Комисията
               
               Frans TIMMERMANS
               
                  Заместник-председател
               
            
         
         
            (1)  ОВ L 65, 11.3.2011 г., стр. 1.